

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 |  Nr.9 |  2025. gada 29. maijā |

**28.**

**Par Ukrainas civiliedzīvotāju uzņemšanu**

**Ogres novadā un dalību ikgadējā nometnē IE[SPĒJA]**

2025. gada 21. februārī Ogres novada pašvaldības dome pieņēma lēmumu par vienreizēja atbalsta piešķiršanu Ukrainas civiliedzīvotāju uzņemšanai Ogres novadā. Sniedzot šo materiālo atbalstu Ukrainas civiliedzīvotājiem – Kijevas sabiedriskās organizācijas dienas centra “Sonyachny promin” pilngadīgām personām ar invaliditāti un viņu pavadošai personai – pedagogam, bija iespēja būt mierīgos dzīves apstākļos un saņemt Ogres novada Sociālā dienesta sociālos pakalpojumus.

Šīs personas augsti novērtēja šādu iespēju un joprojām tiek saņemti pateicības vārdi par iespēju atpūsties, mācīties un dalīties ar savām zināšanām un prasmēm.

Ogres novada pašvaldībā 2025. gada 29. aprīlī saņemts Ogres novada Sociālā dienesta struktūrvienības Specializēto darbnīcu vadītājas Zandas Vītolas iesniegums (reģistrēts pašvaldībā ar Nr.2-4.2/1403) ar lūgumu rast iespēju citu Kijevas sabiedriskās organizācijas dienas centra “Sonyachny promin” pilngadīgo personu ar invaliditāti un viņu pavadošās personas- pedagoga, kopā četras personas, uzņemšanai Ogres novadā, sniedzot tiem Ogres novada Sociālā dienesta pakalpojumus un organizējot dalību ikgadējās sportisko un radošo aktivitāšu dienās cilvēkiem ar fiziskās un intelektuālās attīstības traucējumiem IE[SPĒJA] – 2025 (turpmāk – nometne), kura notiks 2025. gada 8., 9. un 10. jūlijā viesu namā “Līcīši”, Berkava, Tomes pagasts, Ogres novads, LV-5020.

Pilngadīgu personu ar invaliditāti uzņemšana Ogres novadā un dalības nodrošināšana ikgadējā nometnē sniegtu atbalstu viņu socializācijai un psihoemocionālajai labbūtībai, ticības stiprināšanai par neatkarīgas Ukrainas valsts pastāvēšanu, pretojoties Krievijas okupācijai.

Paredzētais uzņemšanas laiks, ņemot vērā tālo ceļu no Kijevas līdz Latvijai, ir no 2025. gada 6. jūlija līdz 14. jūlijam.

Paredzētais uzņemamo personu skaits - 4, tai skaitā, 3 - personas ar invaliditāti un viena pavadošā persona - pedagogs.

Paredzētais kopējais nepieciešamais atbalsta apmērs ir 1134,00 *euro*, kas būtu novirzāmi Ogres novada Sociālā dienesta budžetā un sastāv no šādām izmaksām:

1. degvielas izdevumiem – 65,00  *euro* grupas atvešanai maršrutā Ogre – Rīgas Nacionālais zooloģiskais dārzs – Ogre, un grupas aizvešanai maršrutā Ogre – Līgatne – Sigulda – Ogre, pavisam kopā: 300 km;
2. ēdināšanas izdevumiem 320,00 *euro* (brokastis, pusdienas, vakariņas – 15,00 *euro* 6., 7., 11., 12. un 13. jūlijā vienas personas izmaksas un 6,00 *euro* 14. jūlijā vienas personas izmaksas), uzturoties Ogres novada Sociālā dienesta struktūrvienībā Grupu dzīvokļi un apmeklētu specializētās darbnīcas un dienas centu “Saime”
3. nometne 8., 9. un 10. jūlijā – 600 *euro* (150 *euro* vienas vienības izmaksas);
4. ekskursiju un meistarklases apmeklējumi – 150 *euro*.

Ukrainas civiliedzīvotāju atbalsta likuma mērķis ir atbalsta sniegšana Ukrainas civiliedzīvotājiem, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ šī bruņotā konflikta norises laikā, kā arī vispārēja atbalsta sniegšana Ukrainas sabiedrībai. Šajā likumā paredzētais atbalsts tiek sniegts bruņotā konflikta norises laikā. Ukrainas civiliedzīvotāji šī likuma izpratnē ir Ukrainas pilsoņi un viņu ģimenes locekļi, kā arī personas, kuras Ukrainā saņēmušas pastāvīgās uzturēšanās atļauju un nevar atgriezties savas pilsonības valstī, bezvalstnieka statusu vai starptautiskās aizsardzības statusu, un to ģimenes locekļi.

Atbilstoši Ukrainas civiliedzīvotāju atbalsta likuma 7. panta pirmās *prim* daļas nosacījumiem, valsts un pašvaldība nodrošina Ukrainas civiliedzīvotājam cita veida atbalstu, ja, izvērtējot personas individuālās vajadzības, tiek konstatēta tā nepieciešamība.

Pašvaldību likuma 5. pants noteic, ka pašvaldība savas administratīvās teritorijas iedzīvotāju interesēs var brīvprātīgi īstenot savas iniciatīvas ikvienā jautājumā, ja tas nav citu institūciju kompetencē un ja šādu darbību neierobežo citi likumi. Brīvprātīgo iniciatīvu izpildes kārtību nosaka un finansējumu nodrošina pašvaldība. Brīvprātīgās iniciatīvas plāno un finansējumu to izpildei nodrošina, ja tas netraucē pašvaldības kompetencē esošo autonomo funkciju un deleģēto pārvaldes uzdevumu izpildei.

Ņemot vērā augstāk minēto, un, pamatojoties uz Pašvaldību likuma 5. pantu un Ukrainas civiliedzīvotāju atbalsta likuma 7. panta pirmo *prim* daļu, likuma “Par pašvaldību budžetiem” 16. panta otro daļu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Nodrošināt** Ukrainas civiliedzīvotājiem – Kijevas sabiedriskās organizācijas dienas centra “Sonyachny promin” pilngadīgām personām ar invaliditāti un pavadošajai personai - pedagogam, kopā 4 personām, atbalstu: 1 134,00 *euro* apmērā, paredzot, ka summa ieskaitāma Ogres novada Sociālā dienesta budžetā.
2. **Noteikt**, ka šī lēmuma 1. punktā minētā atbalsta nodrošināšanai nepieciešamie finanšu līdzekļi 1 134,00 *euro* apmērā tiek paredzēti no Ogres novada pašvaldības budžeta 2025. gadam “Izdevumi neparedzētiem gadījumiem”, tos iekļaujot Ogres novada Sociālā dienesta budžetā:
	1. ēdināšanas izmaksām paredzēto atbalstu ieskaitīt vadības funkcijā EKK2363;
	2. degvielas izmaksām paredzēto atbalstu ieskaitīt vadības funkcijā EKK2322.;
	3. nometnes, ekskursiju un meistarklases izmaksām paredzēto atbalstu ieskaitīt vadības funkcijā EKK2231.
3. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)